Document ID: 32004D0686

ODLOČBA KOMISIJE
z dne 29. septembra 2004
o načelnem priznavanju popolnosti dokumentacije, ki je bila predložena v podrobno preučitev zaradi morebitne vključitve prokinazida, IKI-220 (flonikamida) in cialotrina gama v Prilogo I k Direktivi Sveta 91/414/EGS
(notificirano pod dokumentarno številko K(2004) 3384)
(Besedilo velja za EGP)
(2004/686/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS predvideva razvoj seznama Skupnosti aktivnih snovi, registriranih za vključitev v fitofarmacevtska sredstva.
(2)
Podjetje DuPont (UK) Ltd je organom Združenega Kraljestva dne 9. januarja 2004 predložilo dokumentacijo za aktivno snov prokinazid s prošnjo za vključitev v Prilogo I k Direktivi 91/414/EGS. Za IKI-220 (flonikamid) je dokumentacijo organom Francije predložilo podjetje ISK Biosciences Europe SA dne 23. decembra 2003 s prošnjo za vključitev v Prilogo I k Direktivi 91/414/EGS. Za cialotrin gama je dokumentacijo organom Združenega Kraljestva predložilo podjetje Pytech Chemicals GmbH dne 4. novembra 2003 s prošnjo za vključitev v Prilogo I k Direktivi 91/414/EGS.
(3)
Organi Združenega Kraljestva in Francije so Komisiji naznanili, da naj bi po predhodni proučitvi dokumentacija za zadevne aktivne snovi izpolnjevala zahteve po podatkih in informacijah iz Priloge II k Direktivi 91/414/EGS. Predložena dokumentacija naj bi izpolnjevala tudi zahteve po podatkih in informacijah iz Priloge III k Direktivi 91/414/EGS v zvezi z enim fitofarmacevtskim sredstvom, ki vsebuje eno izmed zadevnih aktivnih snovi. V skladu s členom 6(2) Direktive 91/414/EGS so nato posamezni vlagatelji posredovali dokumentacijo Komisiji in drugim državam članicam ter Stalnemu odboru za prehranjevalno verigo in zdravje živali.
(4)
S to odločbo naj bi se uradno potrdilo, da na ravni Skupnosti dokumentacija načeloma izpolnjuje zahteve po podatkih in informacijah iz Priloge II ter, za najmanj eno fitofarmacevtsko sredstvo, ki vsebuje eno izmed zadevnih aktivnih snovi, izpolnjuje zahteve iz Priloge III k Direktivi 91/414/EGS.
(5)
Ta odločba ne posega v pravico Komisije, da od vlagatelja zahteva predložitev nadaljnjih podatkov ali informacij zaradi razjasnjevanja določenih delov dokumentacije.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Brez poseganja v člen 6(4) Direktive 91/414/EGS dokumentacija o aktivnih snoveh, opisanih v Prilogi k tej odločitvi, ki je bila predložena Komisiji in državam članicam za vključitev teh snovi v Prilogo I navedene direktive, načeloma izpolnjuje zahteve po podatkih in informacijah iz Priloge II k tej direktivi.
Dokumentacija izpolnjuje tudi zahteve po podatkih in informacijah iz Priloge III k tej direktivi v zvezi z enim fitofarmacevtskim sredstvom, ki vsebuje eno izmed aktivnih snovi, ob upoštevanju predlaganih namenov uporabe.
Člen 2
Države članice poročevalke bodo natančno pregledale zadevno dokumentacijo in Evropski komisiji poročale o zaključkih svojih pregledov ter priložile priporočila o vključitvi ali ne-vključitvi zadevnih snovi v Prilogo I Direktive 91/414/EGS in o vseh pogojih, ki so s tem povezani, čimprej oziroma najkasneje v obdobju enega leta od datuma objave te odločbe v Uradnem listu Evropske unije.
Člen 3
Ta odločba je naslovljena na države članice.
V Bruslju, 29. septembra 2004

Labels: 3
1
6